John Grisham

John Ray Grisham (født 8. februar 1955 i Jonesboro i Arkansas i  USA) er en amerikansk jurist og forfatter.

Før han begynte å skrive på heltid, arbeidet Grisham 60–70 timer i uken som advokat i den lille byen Southaven i delstaten Mississippi. På kvelden og i pausene mellom rettsforhandlingene holdt han på med hobbyen sin, skriving.

Biografi

Barndom 

Grisham ble født 8. februar 1955 i Jonesboro i Arkansas. Faren var bygningsarbeider og moren var hjemmeværende. I 1967 flyttet familien til Southaven i Mississippi. I barndommen drømte Grisham om å bli profesjonell baseballspiller. I 1973 fullførte han Southaven High School. Deretter begynte han å studere ved Northwest Junior College, Senatobia og ved Delta State University i Cleveland. Her spilte han baseball ved siden av skolegangen. Etter hvert forstod han at han ikke hadde nok talent til å gjøre det bra innen baseball. I 1977 begynte han å studere økonomi og jus ved University of Mississippi School of Law. Han begynte med skatterett, men gikk over til å lese strafferett fordi han syntes det var mer interessant.

Privatliv 
Grisham er gift med kona Renee. Han veksler mellom å bo på en plantasje i Charlottesville i Virginia og på en farm i Oxford i Mississippi. Han er praktiserende baptist og tilhører Southern Baptist Convention.

Advokat og politiker 

I 1981 var han ferdig med studiene. Samme året giftet han seg med Renee Jones. Han begynte deretter å arbeide som forsvarsadvokat i Southaven. Her fikk han anledning til å se dramatikken i rettssalene og dommere og advokater i virksomhet. I 1983 gikk han inn i politikken. Grisham satt i Representantenes hus i Mississippi fra 1983 til 1990.

Forfatter 
Forfatterkarrieren startet da han en dag hørte en historie om en tolvår gammel jente som hadde blitt voldtatt. Han begynte å fabulere over hva som ville ha hendt hvis jentas far og bror hadde drept overgriperne. Grisham stod opp ved femtiden om morgenen for å skrive fram til han gikk på arbeid. Han brukte tre år på å fullføre boka. «A Time To Kill» kom ut i 1987. Han ble refusert av mange forlag, men Wynwood Press tok sjansen og trykte opp 5000 eksemplarer av boka.

The Firm 

Dagen etter at han hadde fått utgitt «A Time To Kill», begynte han å arbeide på en ny bok om en ung lovende advokat som begynte å arbeide i et stort advokatfirma. Etter hvert viste det seg at alt i firmaet ikke var som det skulle. Han solgte filmrettighetene til The Firm til Paramount for 600 000 dollar. Dermed ble Grisham ettertraktet av forlagshusene. Doubleday kjøpte bokrettigheten til The Firm. The Firm lå på The New York Times' bestselgerliste i 47 uker. I 1991 ble The Firm årets bok i USA. «The Pelican Brief» og «The Client» ble suksessrike etterfølgere. Grisham hadde vist at han var en mester i å skrive juridiske thrillere. Doubleday gav ut «A Time To Kill» på nytt, og Dell gav ut samme boken i pocketbokversjon.

Suksess 

Siden «A Time To Kill» ble gitt ut i 1988, har Grisham skrevet en bok i året. Alle bøkene har vært bestselgere. Grisham ble sett på som 1990-tallets mest suksessrike forfatter. Fram til 2008 hadde bøkene hans solgt over 250 millioner eksemplarer og har blitt oversatt til 29 språk.

Filmatiseringer 

Ni av bøkene hans er blitt filmatisert: «The Firm», «The Pelican Brief», «The Client», «A Time To Kill», «The Chamber», «The Rainmaker», «A Painted House», «(The) Runaway Jury» og «Skipping Christmas». I tillegg har han skrevet originalmanuset til «Gingerbread man».

Bibliografi 
 
 
 A Time to Kill/Tid For Hevn (1989)
 The Firm/Firmaets Mann (1991)
 The Pelican Brief/Pelikan-rapporten (1992) 
 The Client/Klienten (1994) 
 The Chamber/Dødskammeret(1994) 
 The Rainmaker/Regnmakeren (1995) 
 The Runaway Jury/Juryen (1996) 
 The Partner/Partneren (1997) 
 The Street Lawyer/Gatens Advokat (1998)
 The Testament/Testamentet (1999) 
 The Brethren/Broderskapet (2000) 
 A Painted House/Det Malte Huset (2001)
 Skipping Christmas/O jul med din glede (2001)
 The Summons/Stevningen (2002)
 The King of Torts/Kongen Av Tort og Svie (2003)
 Bleachers/ Heltene vender hjem (2003)
 The Last Juror/Det siste Jurymedlemmet (2004)
 The Broker/Megleren (2004)
 The Innocent Man/En uskyldig mann (2006) (Faglitteratur)
 Playing for Pizza/En amerikaner i Italia (2007)
 The Appeal/Anken (2008)
 The Associate/Sannhetens pris (2009)
 Theodore Boone: Kid Lawyer/Theodore Boone: advokatspire (2010)
 The Confession (2010)
 Theodore Boone: The Abduction (2011)
 The Litigators (2011)
 Calico Joe (2012) (Utgivelsesdato engelsk utgave 10. april 2012)
 Theodore Boone: The Accused (2012) (Utgivelsesdato engelsk utgave 24. mai 2012)
 The Racketeer/Svindleren (2012) (Utgivelsesdato engelsk utgave 11. oktober 2012)
 The Jailhouse Lawyer (2012) (Utgivelsesdato engelsk utgave 24. oktober 2012)
 Sycamore Row (2013)
 Gray Mountain/Forvandlingen (2014)
 Rogue Lawyer/Advokaten (20. oktober 2015)
Theodore Boone: The Scandal (2016)
The Whistler/Varsleren (2016)
Camino Island (2017)
The Rooster Bar (2017)
The Reckoning/Den siste dagen (2018) ISBN 978-82-02-66393-3

Referanser

Eksterne lenker 
 
 
 
 

 
Jurister fra USA
Personer fra Jonesboro i Arkansas
Personer fra DeSoto County i Mississippi